Jonker soos 'jong groentjie' by Cobras | Netwerk24
Deur Johann de Jager 26 Januarie 2021 21:00
Hy mik na 'n loopbaan in afrigting en sê die klomp skole daar en in die Kaap het heelparty geleenthede vir toekomstige breiers te bied.
Die kragtige kolwer Christiaan Jonker verlede week in Potchefstroom in sy eerste wedstryd in die kleure van die Cape Cobras. Foto: Gallo Images
Hy dink egter nog nie aan uittree nie.
Trouens, met sy debuut vir die Cape Cobras, van wie die Boland 'n voederspan is, het dit vir hom weer soos aan die begin van sy speeldae gevoel.
"Daar was vlinders in my maag, ek het weer soos 'n rookie gevoel. Ek het met die eerste bal in die middel van die kolf beter gevoel, en alles het toe darem weer na my toe teruggekom," sê die kolwer.
Die 34-jarige Jonker, wat in 2018 in twee eendag- en twee T20-wedstryde vir die Proteas gespeel het, het 33 in sy eerste wedstryd vir die Cobras – hul eendagstryd teen die Lions Vrydag in Potchefstroom – aangeteken.
Die Kapenaars speel Woensdag en Donderdag daar in agtereenvolgende Groep B-wedstryde in die eendagreeks teen die Warriors, Jonker se voormalige span.
Hy het 2019 in laas vir hulle gespeel, maar is vertroud met van die senior spelers in die span.
En ja, hulle ken almal mekaar se swakplekke, skerts hy.
Jonker word by die Cobras ook as 'n middelorde-kolwer ingespan, net soos vroeër by die Warriors, vir wie hy baie wedstryde deur die drif gehelp trek het.
Die Warriors en Cobras hoop intussen om op die wenpad te kom nadat albei die afgelope naweek hul wedstryde teen die Lions verloor het.
Die spanne het met die Groep A-wedstryde wat erg deur reën ontwrig is, gesien hoe belangrik elke wedstryd is. Die wolke is hoeka weer in Noordwes aan't saamtrek.
Die Cobras is boonop onder druk om hul eerste wedstryd van die seisoen te wen nadat hulle vooraf ook nie een van hul meerdagwedstryde gewen het nie.